बेलायती स्थानीय चुनाव : नेपालीमूलका आधा दर्जन विजयी
बेलायतको संसदीय निर्वाचनमा हालसम्म एक मात्र उम्मेदवार बने पनि स्थानीय तहमा भने विजयी हुने नेपालीमूलका व्यक्तिको संख्या बढ्दाे छ । 
लन्डन — बेलायतको संसदीय निर्वाचनमा हालसम्म एक मात्र उम्मेदवार बने पनि स्थानीय तहमा भने विजयी हुने नेपालीमूलका व्यक्तिको संख्या बढ्दाे छ । बिहीबार सम्पन्न स्थानीय निर्वाचनबाट करिब आधा दर्जन नेपालीमूलका उम्मेदवार काउन्सिलर बने । हार्ने क्षेत्र रोजेर नेपालीलाई उम्मेदवार बनाइने चर्चा चल्ने गरे पनि यसपटक भने केही उम्मेदवारले पुरानो पकड तोडेका छन् । नेपालीहरूको उल्लेख्य बसोबास रहेको बेलायतको अल्डरसटमा युवा व्यवसायी प्रवेश केसीले ३ सय २८ मत ल्याएर जिते । केसीले कन्जरभेटिभ पार्टीका तर्फबाट रसमोर बरोअन्तर्गत अल्डरसट टाउन, वेलिङटन वार्डको काउन्सिलरमा उम्मेदवारी दिएका थिए । उनका प्रतिद्वन्द्वी लेबरका उम्मेदवारले २ सय ८६ र लिब्डेम उम्मेदवारले जम्मा ८५ मत ल्याए । यसअघि उक्त क्षेत्रमा लेबरले जित्दै आएको थियो । त्यसैगरी, केन्टको मेडस्टोन बरो काउन्सिलमा लिबरल डेमोक्रयाटस उम्मेदवार दिनेश खडका ८ सय ५२ मतले विजयी भए । उनका प्रतिद्वन्द्वी कन्जरभेटिभका उम्मेदवारले ३ सय ६० र लेबर उम्मेदवारले ३ सय ४६ मत ल्याए । जितपछि कान्तिपुरसँग कुरा गर्दै काउन्सिलर खडकाले समाज विकास र वातावरणीय व्यवस्थापनमा काम गर्ने अठोट व्यक्त गरे । फुड साइन्समा पीएचडी गरिरहेका खडका १८ वर्षदेखि बेलायतमा छन् । सन् २०१० देखि लिब्डेममा लागेका उनले बेलायतको राजनीतिमा माग भए पनि नेपालीमा दक्षता र स्रोत साधनको अझै कमी रहेको टिप्पणी गरे । हेमेल हयाम्सटेडअन्तर्गत डेकोरम बरो काउन्सिलको काउन्सिलर पदमा गोवर्धन सिलवाल 'सागर' दोस्रो पटक चुनिए । कन्जरभेटिभ पार्टीबाट तर्फबाट सिलवालले ७ सय २४ मत ल्याए । ललितपुरको गोदावरीका सिलवाल २० वर्षदेखि बेलायतमा छन् । त्यसैगरी, नर्थ योर्कसायरको कोलबर्न टाउन काउन्सिलबाट डा. जगन्नाथ शर्मा तेस्रो पटक निर्वाचित भए । कन्जरभेटिभ दलका उनी उक्त काउन्सिलको पूर्वडेपुटी मेयर हुन् । यही मे २० तारिख हुने मेयर निर्वाचनका लागि पनि उनले उम्मेदवारी दिएका छन् । त्यसैगरी, केन्टको मिडवेबाट कन्जरभेटिभका टासी तामाङ भुटियाले पनि काउन्सिलर पद जितेका छन् । यस पटकको निर्वाचनमा नेपालीमूलका कतिपय उम्मेदवारले लज्जास्पद पराजय पनि भोगेका छन् । बेलायतमा नेपाली समुदायबाटै पहिलो पटक सन् २००७ मा काउन्सिलर जितेका धन गुरुङ यस पटक भने पराजित भएका छन् । फोक्सटन एन्ड हिथ डिस्टि्रक्ट काउन्सिलमा कन्जरभेटिभ पार्टीबाट उम्मेदवार रहेका उनी पहिलो पटक जित्दा लिब्डेममा आबद्ध थिए । त्यस्तै, हयाम्पसायरको हार्ट डिस्टि्रक्ट काउन्सिलमा लीला सेलिङ माबो पनि काउन्सिलर पदमा पराजित भइन् । लेबर पार्टीकी उम्मेदवार लीलाले जम्मा १ सय २९ मत पाउँदा विजयी उम्मेदवारले १८ सय ३२ मत ल्याए । लीलाले यसअघि पनि पराजय भोगेकी थिइन् । उता गिल्डफोर्डबाट निर्वाचन लडेकी लेबर पार्टीकी उम्मेदवार २२ वर्षीया आकांक्षा गुरुङले पनि पराजय भोग्नुपरेको छ । निर्वाचित कन्जरभेटिभ पार्टीका उम्मेदवारले ३ सय ९२ मत ल्याएकामा उनले ६३ मत मात्र पाइन् । पूर्व काउन्सिलर स्वर्गीय गमबहादुर गुरुङकी छोरी आकांक्षाले उम्मेदवारी दिँदा कलिलै उमेरमा राजनीतिमा प्रवेश गरेको भन्दै निकै चर्चा भएको थियो ।एनआरएनए केन्द्रीय उपाध्यक्ष कुल आचार्य बेलायतको राजनीतिमा प्रवासी नेपालीको बढदो सहभागिताले नेपाली डायस्पोरा थप बलियो हुँदै जाने विश्वास व्यक्त गर्छन् । इंग्ल्यान्डका २ सय ४८ काउन्सिलमा भएको निर्वाचनमा ८ हजार ४ सय २५ सिटका लागि प्रतिस्पर्धा भएको थियो । सत्तारूढ कन्जरभेटिभले यस पटक विगत तुलनामा १२ सयभन्दा बढी काउन्सिलमा हारेको छ । 